ট্রাফিক নির্দেশনা : ট্রাফিক নির্দেশনা ২০ ফেব্রুয়ারি রাত ৮টা থেকে একুশে ফেব্রুয়ারি বেলা ২টা পর্যন্ত প্রযোজ্য হবে বলে মহানগর পুলিশের এক বিজ্ঞপ্তিতে জানানো হয়েছে। এ ছাড়া কেন্দ্রীয় মাতৃভাষা দিবস উদ্যাপন সমন্বয় কমিটির পক্ষ থেকে পথনির্দেশিকা পাঠানো হয়। তাতে বলা হয়েছে, গোরস্তান এবং শহীদ মিনারে যারা শ্রদ্ধার্ঘ্য ও পুষ্পস্তবক অর্পণ করতে যাবেন, রাস্তায় তারা বসতে বা দাঁড়াতে পারবেন না। সবার চলাচলের সুবিধার জন্য বর্ণিত রাস্তায় কোনো ধরনের প্যান্ডেল তৈরি করা যাবে না। এতে আরও জানানো হয়, ২০ ফেব্রুয়ারি রাত ৮টা থেকে টিএসসি মোড় হয়ে শহীদ মিনারে যাওয়ার পথ বন্ধ থাকবে। একইভাবে উপাচার্য ভবন গেট থেকে ফুলার রোড হয়ে ফুলার রোড মোড় পর্যন্ত রাস্তা এবং চানখাঁর পুল থেকে কার্জন হল পর্যন্ত রাস্তা বন্ধ থাকবে। শহীদ মিনারে শ্রদ্ধা জানাতে জনসাধারণকে পলাশী মোড় হয়ে সলিমুল্লাহ ও জগন্নাথ হলের সামনের রাস্তা হয়ে যাওয়ার পরামর্শ দেওয়া হয়েছে। এ ছাড়া চানখাঁর পুল থেকে বকশীবাজার মোড় হয়ে বুয়েটের সামনে দিয়ে পলাশী মোড় হয়ে সলিমুল্লাহ ও জগন্নাথ হলের সামনের রাস্তা দিয়ে শহীদ মিনারে যাওয়া যাবে। শ্রদ্ধা জানানোর পর সেখান থেকে বিশ্ববিদ্যালয় খেলার মাঠের সামনের রাস্তা দিয়ে দোয়েল চত্বর হয়ে টিএসসি যাওয়া যাবে এবং মেডিকেলের সামনের রাস্তা দিয়ে চানখাঁর পুল হয়ে শুধু বের হওয়া যাবে। কিন্তু শহীদ মিনারের দিকে আসা যাবে না।